Title: กฎ ก.ตร. ว่าด้วยวิธีการออกคำสั่งเกี่ยวกับการลงโทษ พ.ศ. 2547

กฎ ก

กฎ ก.ตร.
ว่าด้วยวิธีการออกคำสั่งเกี่ยวกับการลงโทษ
พ.ศ. ๒๕๔๗

อาศัยอำนาจตามความในมาตรา
๓๑ (๒) และมาตรา ๘๓ แห่งพระราชบัญญัติตำรวจแห่งชาติ พ.ศ. ๒๕๔๗ และ มติ ก.ตร.
ในการประชุมครั้งที่ ๕/๒๕๔๗ เมื่อวันที่ ๒๑ เมษายน พ.ศ. ๒๕๔๗ และมติอนุกรรมการ
ก.ตร. เกี่ยวกับการดำเนินการทางวินัย ในการประชุมครั้งที่ ๕/๒๕๔๗ เมื่อวันที่ ๒๙
เมษายน พ.ศ. ๒๕๔๗ จึงออกกฎ ก.ตร. ไว้ ดังต่อไปนี้

ข้อ ๑[๑]  กฎ ก.ตร.
นี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๒ 
การลงโทษข้าราชการตำรวจผู้กระทำผิดวินัยซึ่งตามมาตรา ๘๓ ให้ทำเป็นคำสั่งและในคำสั่งลงโทษให้แสดงว่าผู้ถูกลงโทษกระทำผิดวินัยในกรณีใด
ตามมาตราใด จึงกำหนดวิธีการออกคำสั่งเกี่ยวกับการลงโทษให้เป็นไปตาม กฎ ก.ตร. นี้

ข้อ ๓ 
การสั่งลงโทษภาคทัณฑ์ ทัณฑกรรม กักยาม กักขัง หรือตัดเงินเดือน ตามมาตรา ๘๙
ห้ามมิให้สั่งลงโทษย้อนหลังไปก่อนวันออกคำสั่ง
เว้นแต่การสั่งลงโทษภาคทัณฑ์หรือตัดเงินเดือนผู้ถูกสั่งพักราชการหรือให้ออกจากราชการไว้ก่อนให้สั่งลงโทษย้อนหลังไปถึงวันพักราชการหรือวันให้ออกจากราชการไว้ก่อนตามที่
กฎ ก.ตร. ว่าด้วยการสั่งพักราชการและการสั่งให้ออกจากราชการไว้ก่อนได้กำหนดให้สั่งพักราชการหรือให้ออกจากราชการไว้ก่อนย้อนหลังก็ให้สั่งลงโทษย้อนหลังได้
การทำคำสั่งลงโทษตามวรรคหนึ่ง
ให้ทำตามแบบคำสั่งที่ ก.ตร. กำหนด

ข้อ ๔ 
การสั่งลงโทษปลดออกหรือไล่ออกจากราชการตามมาตรา ๙๐
จะสั่งให้ออกจากราชการตั้งแต่วันใดให้เป็นไปตามที่กำหนดในระเบียบ ก.ตร.
ว่าด้วยวันออกจากราชการของข้าราชการตำรวจ การทำคำสั่งลงโทษตามข้อนี้
ให้ทำตามแบบคำสั่งที่ ก.ตร. กำหนด

ข้อ ๕ 
การแก้ไขหรือเพิกถอนคำสั่งเกี่ยวกับการลงโทษให้ทำเป็นคำสั่ง
โดยให้ปรากฏเลขที่ วัน เดือน ปี ที่ออกคำสั่งเดิม
ข้อความเดิมที่ต้องการแก้ไขหรือเพิกถอน และข้อความที่แก้ไขใหม่

ให้ไว้ ณ วันที่ ๒๘
ตุลาคม พ.ศ. ๒๕๔๗
ร้อยตำรวจเอก
ปุระชัย  เปี่ยมสมบูรณ์
รองนายกรัฐมนตรี
ปฏิบัติราชการแทนนายกรัฐมนตรี
ประธานกรรมการข้าราชการตำรวจ

ภูวนนท์/ผู้จัดทำ
๑ กันยายน ๒๕๕๓

พัสสน/ผู้ตรวจ
๒๘ กุมภาพันธ์ ๒๕๕๔

[๑] ราชกิจจานุเบกษา เล่ม ๑๒๑/ตอนที่ ๗๕ ก/หน้า ๑๓/๑๔ ธันวาคม ๒๕๔๗